EVER เล็งเสนอแผนเพิ่มทุนให้ผู้ถือหุ้นเพื่อลงทุนในโครงการอสังหาฯ
EVER เล็งเสนอแผนเพิ่มทุนให้ ผถห.ครั้งที่ 1/2559 เพื่อลงทุนในโครงการอสังหาริมทรัพย์ เล็งซื้อรพ.เพิ่ม แย้มแผนซื้อกิจการรพ.ในตจว.อีก 2-3 แห่งคาดชัดเจนในปีนี้หวังหนุนธุรกิจกลับมาเทิร์นอะราวด์ภายใน 1-2 ปีนับจากนี้ 
10 ก.พ. 2559

นายสวิจักร์ โลจายะ ประธานกรรมการ บริษัท เอเวอร์แลนด์ จำกัด (มหาชน) หรือ EVER เปิดเผยว่า ภาพรวมธุรกิจอสังหาริทรัพย์ในปีนี้ มองว่าจะเริ่มขยายตัวขึ้นเรื่อยๆ จากแผนกระตุ้นเศรษฐกิจของรัฐบาลที่เข้ามาสนับสนุน รถไฟฟ้าที่ทยอยก่อสร้างและแล้วเสร็จ สนับสนุนผู้ประกอบการอสังหาริมทรัพย์ให้มีการเปิดตัวโครงการอย่างต่อเนื่อง เพื่อรองรับความต้องการของผู้ซื้อ
สำหรับธุรกิจโรงพยาบาลเป็นธุรกิจที่มีแนวโน้มการเติบโตอย่างมั่นคง และสามารถขยายกิจการ หรือทำอะไรเพิ่มเติมได้อีกมาก เพื่อสร้างฐานคนไข้ได้มากขึ้นในอนาคต
โดยบริษัทมีแผนที่จะเพิ่มทุนเพื่อใช้ลงทุนในโครงการอสังหาริมทรัพย์ โดยจะนำเสนอต่อที่ประชุมผู้ถือหุ้นครั้งที่ 1/2559 นี้ ขณะที่ยังศึกษาการเข้าซื้อกิจการโรงพยาบาลขนาดกลางประมาณ 100-150 เตียงในต่างจังหวัด ที่มีกำไรและมีแนวโน้มเติบโตที่ดีอีก 2-3 ดีล คาดว่าจะมีความชัดเจนได้ภายในปีนี้ ซึ่งจะสนับสนุนภาพรวมของธุรกิจในปีนี้ และขับเคลื่อนให้บริษัทสามารถกลับมาเทิร์นอะราวด์ภายใน 1-2 ปีนับจากนี้
ทั้งนี้ ปัจจุบันบริษัทมีสัดส่วนรายได้ในธุรกิจอสังหาริมทรัพย์และโรงพยาบาลอยู่ ที่ร้อยละ 70 : 30 และตั้งเป้ายังคงสัดส่วนนี้ต่อเนื่องในอนาคต โดยในส่วนของโครงการอสังหาริมทรัพย์นั้น ล่าสุดได้เปิดตัวคอนโดมิเนียมโครงการใหม่ ทำเลทองริมแม่น้ำเจ้าพระยา ในชื่อ “เดอะโพลิแทน รีฟ” โดยใช้งบลงทุนประมาณ 3,000 ล้านบาท 
พร้อมทั้งจัดกิจกรรมพรีเซลในช่วงปลายเดือนมกราคมที่ผ่านมา ปรากฏว่ามีผู้ให้ความสนใจเข้ามาจองห้องเป็นจำนวนมาก โดยปัจจุบันมียอดจองแล้ว 74%  หรือคิดเป็นมูลค่ายอดขายประมาณ 4,080 ล้านบาท จากมูลค่าโครงการกว่า 6,280 ล้านบาท ตั้งเป้าจะสามารถปิดการขายหมดทั้งโครงการภายในครึ่งปีแรกนี้ พร้อมรับรับรู้รายได้ในปี 2562 ทันที
ทั้งนี้ โครงการ เดอะโพลิแทน รีฟ ซ.นทบุรี 15 ถ.สนามบินน้ำ เป็นคอนโดมิเนียมสูง 56 ชั้น และ Sky Lounge อีก 1 ชั้น จำนวน 2,351 ยูนิต ใช้พื้นที่โครงการ 9 ไร่ 3 งาน 37.6 ตารางวา เจาะกลุ่มเป้าหมายกลุ่มคนรุ่นใหม่ และคนพื้นที่ โดยจะเริ่มก่อสร้างในช่วงไตรมาสที่ 1/59 และคาดว่าจะแล้วเสร็จในช่วงไตรมาสที่ 1/62 ด้วยราคาเริ่มต้นจูงใจผู้ซื้อเพียง 1.29 ล้านบาท
สำหรับความได้เปรียบในเรื่องทำเลของโครงการ บริษัทจึงวางแผนที่จะสร้างโครงการ เดอะ โพลิแทน รีฟ เฟส 2 ต่อเนื่องทันทีในช่วงปลายปีนี้ เพื่อสนับสนุนยอดขายบริษัทให้มีความแข็งแกร่ง โดยคาดว่าโครงการดังกล่าวรวมทั้ง 2 เฟส จะสนับสนุนให้บริษัทสามารถสร้างยอดขายได้ถึงประมาณ 17,000 ล้านบาท โดยจะเริ่มทยอยรับรู้รายได้ในปี 2562 ประมาณ 7- 8 พันล้านบาท ต่อเนื่องไปจนถึงปี 2563 อีก 7-8 พันล้านบาท  ส่วนที่เหลือทยอยรับรู้รายได้ในปี 2564  บริษัทจึงมีแผนที่จะเพิ่มทุนในการประชุมผู้ถือหุ้นครั้งที่  1/2559 เพื่อเอาเงินมาสร้างโครงการดังกล่าว แต่ทั้งนี้ยังอยู่ในช่วงของการพิจารณาอย่างรอบคอบ เพื่อวางแผนว่าควรจะสัดส่วนเท่าไหร่ถึงจะเหมาะสมและได้ประโยชน์สูงสุดแก่ผู้ถือหุ้น
นอกจากนี้ยังมีโครงการอสังหาริมทรัพย์อยู่ในมืออีกหลายโครงการที่สร้างเสร็จแล้ว และพร้อมที่จะรับรู้รายได้เข้ามาทันที เช่น โครงการบ้านเดี่ยว บนถนนหทัยราษฏร์, โครงการ My Home Silver Lake บนถนนสุวินทวงศ์ 78, โครงการคอนโดมิเนียม My Resort หัวหิน  เป็นต้น